**Predkladacia správa**

Ministerstvo dopravy a výstavby Slovenskej republiky predkladá na rokovanie Legislatívnej rady vlády SR návrh nariadenia vlády Slovenskej republiky, ktorým sa ustanovujú podrobnosti o interoperabilite autorádií a koncových zariadení určených na príjem digitálneho televízneho signálu (ďalej len „návrh nariadenia“).

Návrh nariadenia transponuje do slovenského právneho poriadku ustanovenia prílohy č. XI zo smernice Európskeho parlamentu a Rady (EÚ) 2018/1972 z 11. decembra 2018, ktorou sa ustanovuje európsky kódex elektronických komunikácií (prepracované znenie).

 Hlavným cieľom návrhu nariadenia je zaručiť koncovým užívateľom interoperabilitu autorádií zabudovaných v nových vozidlách kategórie M tak, aby boli schopné prijímať a reprodukovať rozhlasové služby poskytované prostredníctvom analógového pozemského rozhlasového vysielania aj digitálneho pozemského rozhlasového vysielania.

Návrh nariadenia nie je predmetom vnútrokomunitárneho pripomienkového konania.

Dátum nadobudnutia účinnosti nariadenia sa s prihliadnutím na nadobudnutie účinnosti nového zákona o elektronických komunikáciách navrhuje od 1. marca 2022. Legisvakačná doba sa navrhuje primerane k obsahu návrhu nariadenia.